Covid-19: Sóveel plek het Gautengse hospitale nogMeer as 1000 Covid-19-pasiënte word tans in intensiewe- en hoësorgeenhede in Gauteng behandel. (Foto ter illustrasie: Go Nakamura/Getty Images/AFP) Dit blyk dat private én openbare hospitale in Gauteng te midde ’n derde Covid-19-vlaag beperkte hospitaalbeddens beskikbaar het. Boonop het dié provinsie, wat tans 19 877 aktiewe Covid-19-gevalle het, die afgelope week die skerpste toename in nuwe gevalle sedert die begin van die jaar getoon. Luidens statistieke wat Vrydag deur die Gautengse provinsiale bevelsraad bekendgemaak is, het die provinsie nog net meer as 1 000 hospitaalbeddens vir Covid-19-pasiënte beskikbaar. Soveel as 15 291 mense het die afgelope week in dié provinsie positief vir die virus getoets. Die meeste gevalle is in Atteridgeville, Laudium, Pretoria-middestad, Hercules en Danville aangeteken. Die aantal positiewe Covid-19-gevalle in skole het ook toegeneem, met altesaam 2 068 bevestigde gevalle onder leerders, onderwysers en personeel in Tshwane, Johannesburg, die Wes-Rand, Ekurhuleni en Sedibeng. Covid-19 in Gautengse hospitale Altesaam 2 956 Covid-19-pasiënte word tans in ŉ hospitaal behandel, waarvan 753 in openbare hospitale en 2 203 in private hospitale. Soveel as 116 pasiënte in staatshospitale en 841 pasiënte in private hospitale word tans in intensiewe- en hoësorgeenhede behandel. Maroela Media het onlangs berig dat verskeie private hospitale in Gauteng tans probleme met kapasiteit vir die behandeling van Covid-19-pasiënte het. Daar is ook van verskeie pasiënte verneem wat oor die afgelope paar dae noodgedwonge weens ’n tekort aan hospitaalbeddens by private hospitale weggewys is. Volgens die statistieke is daar tans 2 728 funksionele Covid-19-hospitaalbeddens in die openbare sektor, waarvan 1 671 reeds in gebruik is. Daar is glo nóg 728 beddens beskikbaar, wat tans ingerig word. Die Gautengse provinsiale regering se Nasrec-veldhospitaal wat in April verlede jaar oopgemaak het, het 1 000 beddens vir Covid-19-pasiënte beskikbaar gehad, maar is in Februarie vanjaar gesluit “danksy die uitbreiding van die staatsgesondheidsorgstelsel.” Tydens die eerste vlaag van Covid-19 was 3 260 beddens vir Covid-19-pasiënte in Gauteng beskikbaar en 4 093 tydens die tweede vlaag. Toenemende waterprobleme weens die swak instandhouding van infrastruktuur het oor die afgelope weke tot verhoogde kapasiteitsprobleme by staatshospitale bygedra. Statistieke dui aan dat dié tekort ’n reuse-impak op veral die Helen Joseph-, Chris Hani Baragwanath- en die Rahima Moosa-hospitaal het. Laasgenoemde beleef al weke lank ernstige probleme nadat watervoorsiening aan dié hospitaal en omliggende gebied op 19 Mei gestaak is. Die noodlenigingsgroep Gift of the Givers het Woensdag begin om boorgate by dié hospitaal te boor in die hoop om die waterkrisis te verlig. Boonop dien dié hospitaal as ’n voerhospitaal vir die tydelik geslote Charlotte Maxeke-hospitaal in Johannesburg. Dié hospitaal is in April deur ŉ brand beskadig. Charlotte Maxeke het luidens die statistieke 425 beddens vir Covid-19 beskikbaar, maar is sedert 17 April gesluit nadat ’n brand by dié hospitaal uitgebreek het. Dié hospitaal het nou slegs 182 Covid-19-beddens beskikbaar. Die onkologiese afdeling by Charlotte Maxeke sal na verwagting Maandag heropen indien die nodige goedkeuring ontvang word. Die Gauteng provinsiale regering het ook aangedui dat hy die afdelings wat nie deur die brand beskadig is nie “sonder verdere uitstel” wil heropen, hoewel ŉ datum nie verskaf is nie.